Kuivõrd "EKP" (eesti keskpartei) liikmetel pole midagi mõistlikku teha ja seltsimehed on arust ära, sest neil puudub eestlaste toetus, siis teevad nad mida iganes, et võita pisukestki tähelepanu.    Sedakorda võtsid seltsimehed oma hammaste vahele ühe rahva lemmikutest - Erki Noole.    Kesk kahtlustab Erki Noolt seaduserikkumises    Pärnu keskerakondlaste arvates rikkusid  TV3 ja Erki Nool seadust 24. jaanuaril TV3 näidatud saatega "Au tööle", milles Erki Nool politseivormi kandes Pärnu tänavatel korrakaitsjat mängis. Erki Noole arvates ajendab keskerakondlasi tähelepanuvajadus.    Keskerakonna Pärnu piirkond esitab siseministrile teabenõude, millise õigusakti järgi on lubatud eraisikul kanda politseivormiriietust ja et kas ka iga Pärnu linna kodanik võib riietuda politseinikuks juhul, kui tal on soov aidata kaasa avaliku korra tagamisele Pärnu linnas, teatasid  Pärnu keskerakondlased.    Riigikogu liikme ja endise tippsportlase Erki Noole sõnul organiseerisid tema mundrikandmise omavahel politsei ja TV3. "Mina ei oska midagi kommenteerida. Saate tootjad ja politsei korraldasid selle omavahel. Politsei vaatas selle saate ka üle," ütles Nool Delfile.    "Ma arvan, et Keskerakonna noortel on tähelepanuvajadus," ei leidnud Nool süüdistustele teist ajendit.    "Kui selle saate tagajärjel läheb kas või 10-20 noort Paikuse politseikooli, siis  see on võit. Ma arvan, et noortele on vaja näidata, et ei pea unistama ainult ametnikutööst kontorilaua taga, vaid on võimalik ka midagi muud ära teha ja ühiskonnale kasulik olla," ütles Nool.    Nool kinnitas, et ta ei tunne, nagu oleks seadust rikkunud, kuna politsei seisis saate tegemisel kogu aeg kõrval.    "Sain ka ühe kurja lugejakirja, et mul seal saates nimesilti rinnas ei olnud," tunnistas endine tippsportlane.    "Mõistame, et tegemist oli showga, mille eesmärk lisaks  meelelahutusele on ka tutvustada politseiniku ametit, kuid paraku on karistusseadustiku § 277 lõige 1-s selgelt kirjas, et ametniku vormiriietuse või ametitunnistuse ebaseadusliku kasutamise eest karistatakse rahatrahviga kuni kolmsada trahviühikut või arestiga," ütles Keskerakonna piirkonna aseesimees Simmo Saar.    Saare arvates on 24. jaanuaril TV 3-s näidatud saate "Au tööle" puhul seaduserikkumine peale vaadates olemas, kuna lisaks vormi kandmisele kutsus Nool kaamera ees korrale  pahaaimamatuid autojuhte, kontrollides vähemalt ühel neist ka sõidudokumente. "Kui saates näidatu igati seaduslik oli ja politseinikuna esinemine niivõrd lihtne on, siis võiks ju linnakeskkonna ohutuse tõstmiseks ka tavakodanik aeg-ajalt sinise mundri selga tõmmata," arutles Saar.